SPRÁVA KOMISIE RADE A EURÓPSKEMU PARLAMENTU Ôsma výročná správa za rok 2013 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov /* COM/2014/0282 final */





SPRÁVA KOMISIE RADE A EURÓPSKEMU PARLAMENTU Ôsma výročná správa za rok 2013 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov 1. Úvod Nariadenie Rady (ES) č. 389/2006[1] („nariadenie o pomoci“) je základom pre pomoc pre komunitu cyperských Turkov a vyžaduje sa v ňom predkladanie výročnej správy Rade a Európskemu parlamentu. Táto správa sa vzťahuje na rok 2013. 2. Plánovanie pomoci V období od roku 2006 do konca roka 2013 bolo na operácie v rámci nariadenia o pomoci naplánovaných 337 miliónov EUR. Pri plánovaní na rok 2013 (31 miliónov EUR[2]) sa využili vstupy zo seminárov so zainteresovanými stranami a z externých hodnotení, najmä z celkového hodnotenia programu, ktoré sa vykonalo počas roka. Vzhľadom na dočasný charakter pomoci (kým nenastane zjednotenie) a financovanie z rezerv rozpočtu EÚ bolo ťažké naplánovať základné zmeny nevyhnutné pre prípadné zavedenie acquis. Tento problém uznal aj Európsky dvor audítorov v odporúčaní z roku 2012[3]. Viacročný finančný rámec (VFR) 2014 – 2020 prvýkrát poskytuje viacročnú perspektívu pre program s ustanovením o ročnom financovaní. Umožní sa tak lepšie plánovanie prípravy budúcej implementácie acquis. Tento aspekt je ešte významnejší z hľadiska opätovného otvorenia rozhovorov na ukončenie sporu v roku 2014, keďže v nariadení o pomoci sa vyžaduje okamžité uplatňovanie acquis po vyriešení sporu. 3. Vykonávacie mechanizmy Program sa realizuje v tých oblastiach Cyperskej republiky, v ktorých vláda nevykonáva účinnú kontrolu a v ktorých je dočasne pozastavené uplatňovanie acquis podľa protokolu 10 Zmluvy o pristúpení. Pomoc sa realizuje predovšetkým prostredníctvom centralizovaného hospodárenia Európskej komisie. Pri niektorých projektoch sa uplatňuje spoločné hospodárenie s Rozvojovým programom Organizácie Spojených národov (UNDP). Komisia pracuje v mimoriadnom politickom, právnom a diplomatickom kontexte. Na realizáciu programu sú potrebné sú dohovory ad hoc, pri ktorých sa dodržiavajú zásady riadneho finančného hospodárenia. V rámci programov pomoci financovaných zo zdrojov EÚ by za normálnych okolností právny rámec pre rozvojovú pomoc vytvorili dohody s prijímateľskou vládou. Takéto dohody v oblasti pomoci pre komunitu cyperských Turkov nie je možné vytvoriť a Komisia sa musí spoliehať na to, čo považuje za pravidlá a podmienky uplatniteľné na miestnej úrovni. Vzniká tak určitá úroveň rizika. Riadenie a zmiernenie tohto rizika je súčasťou povinností Komisie a k prijatým opatreniam patrí intenzívne monitorovanie a podpora pre prijímateľov, revidované platobné podmienky a opatrný prístup k využívaniu bankových záruk. S cieľom zabezpečiť úspešnú a udržateľnú realizáciu v tomto prostredí sa komunita cyperských Turkov musí v plnom rozsahu zapojiť do zaisťovania súladu s acquis. Spolupráca medzi komunitou cyperských Turkov a komunitou cyperských Grékov je aj naďalej nevyhnutná pre úplnú účinnosť programu a pre dosiahnutie konečného cieľa zjednotenia. Programový tím využíva kanceláriu na poskytovanie podpory programu EÚ (EUPSO) v severnej časti Nikózie. Aj Zastúpenie Komisie na Cypre usporadúva stretnutia a semináre a komunikuje s cyperskou verejnosťou o programe v rámci svojich štandardných úloh. Pomoc zahŕňa významnú sumu grantovej podpory, určenej najmä pre neverejných aktérov. Riadenie pomerne malých zmlúv v rámci týchto schém je náročné z hľadiska zdrojov programového tímu a Komisia pokračuje v skúmaní režimov nepriameho hospodárenia. V decembri bola s Britskou radou podpísaná dohoda o delegovaní, týkajúca sa riadenia programu štipendií počas dvoch akademických rokov 2014 až 2016. 4. Vykonávanie počas sledovaného obdobia 4.1. Všeobecný prehľad V roku 2013 boli zaznamenané určité významné úspechy: odovzdaná bola nová bikomunálna čistička odpadových vôd v Nikózii v obciach Mia Milia/Haspolat, najväčšia na Cypre; zrýchlila sa práca na programe výboru pre nezvestné osoby, ktorý dosiahol doteraz najvyššiu mieru identifikácie nezvestných osôb; v práci v oblasti kultúrneho dedičstva sa podarilo dokončiť určité vysokoprofilové projekty; do vysokoceneného programu štipendií sa v roku 2013 zapojilo viac študentov ako v ktoromkoľvek predošlom roku a boli podpísané granty na podporu škôl a poľnohospodárov. Výsledkom celkového hodnotenia programu bola vo všeobecnosti „dobrá“ kvalita. Komisia ďalej v rámci VFR na obdobie rokov 2014 – 2020 úspešne dosiahla viacročnú perspektívu na podporu komunity cyperských Turkov. Tak ako v roku 2012, aj počas roka 2013 bol uzavretý vysoký počet zmlúv (229) vrátane vysokého počtu grantov zo skorších programov, takže na konci roka 2013 zostalo otvorených 208 zmlúv. V rámci nových aktivít dominovali grantové kampane na podporu MSP, organizácií občianskej spoločnosti, škôl a rozvoja vidieka a komunít. Vzhľadom na osobitné okolnosti intervencie nie je možné ľahko vytvoriť sektorové rozvojové programy. Táto skutočnosť, spolu s nedostatkom rámca prispôsobeného acquis v mnohých oblastiach, znamená, že je ťažké riešiť problémy miestnej organizačnej účinnosti, riadenia zdrojov a plánovania, pričom tento fakt je črtou programu od začiatku a prejavuje sa najmä vo výzvach v oblasti udržateľnosti. Komisia pokračuje v nadväzných opatreniach k dokončeným projektom s cieľom zabezpečiť napríklad aj to, aby sa dodržiavala správna údržba a prevádzka. Problém udržateľnosti bol zdôraznený Európskym dvorom audítorov v jeho osobitnej správe z roku 2012, aj v hodnotení programu z roku 2013. Ďalším všeobecným problémom bolo variabilné ročné financovanie z rezerv rozpočtu EÚ a povaha nástroja pomoci, ktorý je dočasný, no neurčitý z hľadiska dĺžky. Táto skutočnosť je prekážkou pri plánovaní a udržateľnosti, bude sa však riešiť vo VFR na obdobie rokov 2014 – 2020. Osobitným problémom, ktorý vyvrcholil v roku 2013, bolo to, že miestni zmluvní dodávatelia sa so zmluvnými spormi obrátili na miestne „súdy“, ktoré následne vyniesli „súdne“ rozhodnutia proti Komisii, vrátane súdneho príkazu zakazujúceho opciu bankových záruk vydaných miestnymi bankami. Tento problém sa čiastočne odstránil prostredníctvom zmien miestnych právnych textov, je však ešte potrebné zistiť, či je ochrana miestne vydaných bankových záruk adekvátna. Navyše sa nezdá, že táto ochrana má retroaktívny účinok a Komisia stále nemôže inkasovať určité bankové záruky. V dôsledku tohto problému sa oneskorilo podpísanie zmlúv o grante. 4.2. Pokrok podľa cieľov Celkovým cieľom programu pomoci je uľahčovať znovuzjednotenie Cypru stimulovaním hospodárskeho rozvoja komunity cyperských Turkov s osobitným dôrazom na hospodársku integráciu ostrova, na zlepšenie kontaktov medzi týmito dvoma komunitami a s EÚ a na prípravu pre acquis. V roku 2013 sa vykonávali činnosti v každej z týchto oblastí. 4.2.1. Cieľ 1: Rozvoj a reštrukturalizácia infraštruktúry V sektore energetiky boli do konca roka 2013 úspešne ukončené všetky projekty a súvisiace zmluvy v celkovej hodnote 11,6 milióna EUR. Slnečná elektráreň s kapacitou 1,27 MW funguje dobre a je integrovaná s kontrolným systémom pre diaľkové monitorovanie. Komisia pokračuje v monitorovaní prevádzky riadenej príjemcom. Po oneskoreniach sa skúšobná fáza telekomunikačného zariadenia „siete budúcej generácie“ priblížila k dokončeniu a očakáva sa, že prevádzka systému začne v prvej polovici roka 2014. Podmienky potrebné na oddelenie poskytovania služieb od prevádzky siete však stále chýbajú a úplná liberalizácia sektora v roku 2014 nie je pravdepodobná. V oblasti bezpečnosti premávky boli v rámci programu pomoci dokončené projekty v celkovej hodnote 2,4 milióna EUR. Posledné zmluvy boli uzavreté v roku 2013. Nová bikomunálna čistička odpadových vôd v Nikózii v obciach Mia Milia/Haspolat, spolufinancovaná EÚ a Radou Nikózie pre kanalizáciu, bola dokončená a odovzdaná v júli. Výstavba sa realizovala prostredníctvom UNDP. Tieto dve obce podpísali zmluvu o prevádzke a údržbe zariadenia. Je ešte potrebné vyriešiť opätovné využívanie upravenej vody vrátane návratu na územia kontrolované vládou. Oznamovacie obdobie porúch v prípade čističky odpadových vôd v obciach Morphou/Güzelyurt, prevzatej v roku 2012, sa predĺžilo do roku 2014, najmä s cieľom vyriešiť určité problémy s koróziou. Príjemca už mal zavedenú zmluvu o prevádzke a údržbe. Nová čistička odpadových vôd v obci Famagusta bola odovzdaná v októbri, ale potrebné je ešte vyriešiť problémy s vysokou salinitou vtoku spôsobujúcou koróziu. Prevádzku a údržbu financuje obec a vykonáva rovnaký prevádzkovateľ ako v prípade zariadenia v obciach Morphou/Güzelyurt. Vo Famaguste sa vybudovalo 45 km vodovodnej siete a 47 km kanalizačnej siete. Zostalo však množstvo chýb a prevzatá bola iba vodovodná sieť a sedem čerpacích staníc. Tento projekt mal veľké oneskorenie a zmluva bola ukončená v decembri. Na konci roka 2013 prebiehal proces arbitráže, špecifikovaný v zmluve. Po dokončení programu budovania kapacít v oblasti vodovodnej siete a siete odpadových vôd v roku 2012 bolo vykonané hodnotenie a uskutočnil sa seminár s cieľom navrhnúť nadväzujúci program. V sektore vody / odpadových vôd sa preto ťažko pracovalo, kvôli problémom s koróziou v dôsledku vysokej salinity podzemnej vody a slabej výkonnosti zmluvného dodávateľa. Komisia musela rozšíriť svoju účasť, aby zabezpečila zavedenie udržateľných podmienok údržby a prevádzky dodaných čističiek odpadových vôd. Pokiaľ ide o ochranu prírody, treba ešte dokončiť informačné a riadiace centrá v štyroch osobitných oblastiach ochrany životného prostredia po ukončení stavebnej zmluvy v roku 2011. Vykonali sa prípravy dokončenia zariadení prostredníctvom dohody o príspevku s UNDP. Ďalej treba ešte vykonať prácu na ochrane životného prostredia a úplnú realizáciu plánov hospodárenia v prípade osobitných oblastí ochrany životného prostredia. Komisia naďalej vyjadruje svoje obavy adresované komunite cyperských Turkov, napríklad v súvislosti s rozsiahlou ťažbou v horách pri meste Kyrenia. V oblasti tuhého odpadu boli v apríli vydané konečné certifikáty o výkone v prípade novej skládky Koutsoventis/Güngör a v septembri v prípade rehabilitovanej skládky Kato Dhikomo/Aşağı Dikmen. V júni sa konal seminár, na ktorom sa diskutovalo o ďalšej účasti po dokončení infraštruktúry a projektu budovania kapacít v oblasti spracovania tuhého odpadu. Zohľadnili sa vstupy zo sektorového posúdenia potrieb z roku 2012. 4.2.2. Cieľ 2: Podpora sociálneho a hospodárskeho rozvoja Technická podpora bola poskytnutá poľnohospodárom a zainteresovaným stranám v oblasti rozvoja vidieka na poli veterinárneho zdravotníctva, chovu hospodárskych zvierat a odstraňovania chorôb, zdravia rastlín, diverzifikácie plodín, ekologického poľnohospodárstva a podpory pre realizáciu grantov. Vypísali sa verejné súťaže na služby v oblasti odstraňovania chorôb zvierat a na návrh systému likvidácie živočíšnych vedľajších produktov. V rámci tretej výzvy na predkladanie žiadostí o grant v oblasti rozvoja vidieka bolo v roku 2013 podpísaných 39 zmlúv v hodnote zhruba 3 milióny EUR na zvýšenie konkurencieschopnosti, diverzifikácie a udržateľnosti. Tretia výzva na predkladanie návrhov (v hodnote 3 milióny EUR) na grantové projekty v oblasti komunitného rozvoja vo vidieckych oblastiach bola vypísaná v máji, pričom zmluvy v rámci nej sa majú podpísať v roku 2014. Cieľmi výzvy sú posilnenie prírodného a nehmotného bohatstva a kultúrneho dedičstva, zlepšenie základných komunitných služieb a posilnenie sociálnej súdržnosti a miestnej správy vecí verejných vo vidieckych oblastiach. Z 37 grantov poskytnutých v rámci skorších programov komunitného rozvoja boli v priebehu roka 2013 ukončené štyri a 13 z nich ďalej prebiehali. Niektoré z týchto skorších grantov sa stále vyznačujú oneskorením, ktoré vyplýva najmä z oneskorení príjemcov grantov s dokončením prác na infraštruktúre. V rámci projektu Modernizácia mestskej a miestnej infraštruktúry, realizovaného prostredníctvom spoločného hospodárenia s UNDP, bolo po druhej grantovej výzve v roku 2012 v roku 2013 poskytnutých a implementovaných 17 malých grantov v dedinách, v ktorých sa vykonali renovácie financované zo zdrojov EÚ, alebo na činnosti na trhoch vo Famaguste a Nikózii. Tretia výzva na predkladanie návrhov bola vypísaná v júni 2013, so zameraním na ochranu životného prostredia a kultúrneho dedičstva v regióne Karpasia/Karpaz a poskytnutých bolo 11 grantov. V sektore školstva bolo podpísaných desať grantov pre školy na základe výzvy v hodnote 700 000 EUR, vypísanej v roku 2012. Medzi podporené projekty patrí modernizácia laboratórií, zavedenie nových vyučovacích metód v predškolských zariadeniach, ako aj projekty na podporu umenia a environmentálnej výchovy a bikomunálnych aktivít. V prvej polovici roku 2013 sa vykonalo hodnotenie podpory EÚ pre sektor školstva a posúdenie potrieb. Po dokončení projektu v oblasti odborného vzdelávania, odbornej prípravy a pracovného trhu (VETLAM) v roku 2012 a jeho hodnotenia sa začala verejná súťaž týkajúca sa nadväzujúceho projektu (VETLAM II), ktorý sa vzťahuje na rozvoj a podporu systémov odborného vzdelávania a odbornej prípravy (VET), opatrenia celoživotného vzdelávania a aktívne opatrenia na trhu práce. Po výzve na predkladanie žiadostí o grant v hodnote 5 miliónov EUR v roku 2012, s názvom Podpora konkurencieschopnosti MSP, bola poskytnutá odborná príprava potenciálnym príjemcom a spracovaných bolo 282 žiadostí podnikov. Poskytnutie grantov sa pozastavilo, kým sa nezíska potvrdenie bezpečnosti miestne vystavených bankových záruk. Veľmi aktívna technická pomoc pre tento hospodársky sektor sa predĺžila o tri mesiace, do septembra 2013 a v priebehu roka sa poskytla podpora týkajúca sa stratégie pre MSP a elektronickej stratégie, ako aj odborná príprava organizáciám na podporu podnikov, MSP, MVO, akademickým centrám a obciam v oblasti podnikania, vývozu, výskumu a vývoja, miestnych remesiel, histórie a kultúry Cypru, ochrany prírody, IT a v ďalších oblastiach. Technická pomoc sa osobitne venovala regiónu Karpasia/Karpaz s bikomunálnymi obecnými aktivitami. Vytvorilo sa aj niekoľko publikácií na podporu podnikov. V septembri sa uskutočnilo záverečné podujatie. Na konci roka sa začalo „mapovanie trhu“ so spracovanými potravinami. V júli sa konalo stretnutie Okrúhleho stola o obchode, fóra pre donorov a príjemcov. Svetová banka sleduje hospodársky pokrok a vypracúva správy špecialistov prostredníctvom trustového fondu, ktorý sa predĺžil do konca roka 2014. 4.2.3. Cieľ 3: Podpora uzmierenia, opatrenia na budovanie dôvery a podpora občianskej spoločnosti Pokračovala podpora pre Výbor pre nezvestné osoby, ktorého hospodárenie prebieha spoločne s UNDP. Rok 2013 bol doteraz najúspešnejším rokom, keďže sa počas neho podarilo identifikovať a vrátiť späť do rodín 140 ľudí, vďaka čomu sa celkový počet identifikovaných osôb od roku 2006 zvýšil na 477. Počas roka 2013 bol poskytnutý prístup do oblasti, ktorá predtým v dôsledku prítomnosti tureckých ozbrojených síl nebola prístupná. V decembri bola s UNDP podpísaná šiesta dohoda o príspevku, v rámci ktorej sa Výboru pre nezvestné osoby poskytla ďalšia podpora vo výške 2,6 milióna EUR z finančných prostriedkov EÚ. Európska únia je hlavným donorom výboru pre nezvestné osoby a celková podpora EÚ v súčasnosti predstavuje 12,1 milióna EUR. S cieľom ďalej posilniť dôveru medzi týmito dvomi komunitami boli v rámci novej dohody o príspevku poskytnuté finančné prostriedky na posilnenie činností v oblasti informovanosti a informácií. Všetky zvyšné projekty financované v rámci posledných troch grantových schém programu Cyperská občianska spoločnosť v akcii boli dokončené v roku 2013. Vykonalo sa externé hodnotenie programu od roku 2007 a získané poznatky sa začlenili do novej grantovej schémy v hodnote 2,5 milióna EUR, ktorá sa začala v septembri s cieľom posilniť úlohu organizácií občianskej spoločnosti v demokratickej účasti v rámci komunity cyperských Turkov a v rámci Európskej únie. V roku 2014 sa granty poskytnú a nová grantová schéma sa podporí zmluvou o technickej pomoci na budovanie kapacít v rámci organizácií. Práca na ochrane kultúrneho dedičstva v rámci bikomunálneho Technického výboru pre kultúrne dedičstvo v roku 2013 pokročila, keďže sa dokončili projekty pre kostoly v obciach Melandrina, Profitis Elias, Panagia a mešitu v obci Denya. Program bojkotu zmluvných dodávateľov komunity cyperských Turkov sa vyriešil na začiatku roka. Zorganizovali sa návštevy v teréne a záverečné podujatia, ktoré zvýšili viditeľnosť programu a zdôraznili význam obnovy kultúrneho dedičstva ako nástroja na zmierenie medzi týmito dvomi komunitami. S UNDP bola podpísaná druhá dohoda o príspevku, na ďalšie 2 milióny EUR. Túto udalosť sprevádzalo podujatie, usporiadané v novembri, s účasťou zástupcov cyperských lídrov a členov Technického výboru pre kultúrne dedičstvo. 4.2.4. Cieľ 4: Približovanie komunity cyperských Turkov k EÚ Rozšíril sa rozsah všeobecne oceňovaného programu štipendií po hodnotení v roku 2012 a na akademický rok 2013/2014 sa vysokoškolákom, postgraduálnym študentom, učiteľom, výskumníkom a profesionálom poskytlo 181 grantov. Táto schéma ponúkala aj štipendiá na krátke odborné kurzy a stáže. V dôsledku toho bola schéma v roku 2013 najväčšia od začiatku programu pre študentov v roku 2007. Preskúmala sa možnosť outsourcingu schémy štipendií a s Britskou radou sa podpísala dohoda o delegovaní na dva roky, v období rokov 2014 – 2016. Po skončení uvedeného obdobia sa táto otázka znovu preskúma. Prvý projekt informačného miesta Infopoint sa skončil v roku 2013. Začala sa verejná súťaž na nový projekt Infopoint v roku 2014. Cieľom tohto projektu je informovať verejnosť o politikách EÚ a o programe pomoci. Medzi aktivity bude patriť významné množstvo seminárov, konferencií, tvorivých dielní a podujatí zameraných na zviditeľnenie v prospech komunity cyperských Turkov. 4.2.5. Ciele 5/6: Príprava komunity cyperských Turkov na zavedenie a vykonávanie acquis Nástroj Komisie pre technickú pomoc a výmenu informácií (TAIEX) pomáha pripravovať komunitu cyperských Turkov na implementáciu acquis po vyriešení cyperského problému. V roku 2013 bola pomoc zameraná na 13 hlavných oblastí acquis: voľný pohyb kapitálu, verejné obstarávanie, právo obchodných spoločností, politika hospodárskej súťaže, finančné služby, poľnohospodárstvo a rozvoj vidieka, bezpečnosť potravín, veterinárna a fytosanitárna politika, cestná doprava, štatistika, sociálna politika a zamestnanosť, životné prostredie, ochrana spotrebiteľov a zdravia, finančná kontrola. Vykonala sa práca aj v troch novších oblastiach: v oblasti voľného pohybu tovaru, práv duševného vlastníctva a vzájomného uznávania odborných kvalifikácií. Experti členských štátov EÚ vykonali v roku 2013 456 akcií vrátane vzdelávacích kurzov, seminárov, študijných pobytov a poradenstva s právnymi expertmi. Príprava komunity cyperských Turkov na uplatňovanie acquis je naďalej obmedzená. Po februári sa neuskutočnili žiadne akcie TAIEX v oblasti štatistiky. Komunita cyperských Turkov však prijala opatrenia v oblasti dobrých životných podmienok zvierat, životného prostredia a poistenia. Komisia v januári a septembri 2013 usporiadala stretnutia zainteresovaných strán nástroja TAIEX v Bruseli s cieľom usmerniť celkovú implementáciu tohto nástroja. Podpora obchodu cez demarkačnú líniu (nariadenie č. 866/2004) pokračovala. Experti členských štátov EÚ vykonali pravidelné fytosanitárne inšpekcie zemiakov a citrusových produktov. Analýzy miestneho medu potvrdili, že podmienky rozhodnutia Komisie 2007/330 týkajúce sa pohybu živočíšnych výrobkov sú naďalej splnené. Nezávislí experti vytvorili aktualizovaný zoznam plavidiel, s ktorých úlovkami je možné obchodovať cez demarkačnú líniu, pretože spĺňajú požiadavky uvedeného rozhodnutia. 4.3. Finančné plnenie (zmluvy a platby) 4.3.1. Zmluvy Záväzky v roku 2013 dosiahli celkovú výšku 19,7 milióna EUR, takže zostali pod úrovňou ambicióznej predpovede na uvedený rok. Podpísanie grantov v rámci schémy pre MSP v hodnote 5 miliónov EUR z pridelených rozpočtových prostriedkov z roku 2011 bude možné až po uspokojivom vyriešení situácie týkajúcej sa miestnych bankových záruk. 4.3.2. Platby V porovnaní s predpoveďou na uvedený rok bola realizácia platieb v roku 2013 lepšia ako v predchádzajúcich dvoch rokoch (18,5 milióna EUR, 76 % predpovede). Platby boli obzvlášť postihnuté neustálymi problémami, ktoré bránili odovzdávaniu a záverečným platbám za telekomunikačné zariadenia a oneskoreniami grantového predfinancovania (schémy v oblasti rozvoja vidieka a MSP). 4.4. Monitorovanie Komisia má priamu zodpovednosť za realizáciu väčšiny projektov (centralizované hospodárenie). Úroveň dohľadu zamestnancov Komisie je vysoká, zahŕňa kontrolné návštevy „na mieste“, kontrolné dni, riadiace výbory. Osobitné oddelenie riadenia programov monitoruje realizáciu grantov pre dediny, MSP a vidiecke podniky a podporuje príjemcov grantov. Aktivity nástroja TAIEX sa monitorujú prostredníctvom viac ako 20 skupín riadenia projektov a polročných stretnutí monitorovacieho mechanizmu. Logistika nástroja TAIEX sa monitoruje prostredníctvom online systému riadenia TAIEX. Pracuje sa na vývoji systematickejšieho procesu plánovania monitorovania a zaznamenávania výstupu. 4.5. Audit a kontroly Komisia vykonala v roku 2013 audit spoločného hospodárenia, aby posúdila systémy vnútornej kontroly Generálneho riaditeľstva pre rozšírenie. Na základe tohto auditu sa vyžaduje zlepšenie zaznamenávania monitorovania v teréne (pozri bod 4.4). Program finančného monitorovania a auditov prvých grantových kampaní sa dokončil v roku 2012. Na rok 2014 je naplánovaný nový program auditov, keď budú nedávno začaté grantové schémy dostatočne splatné. Komisia pokračovala v odpovediach na odporúčania z auditu Európskeho dvora audítorov z roku 2012. VFR 2014 – 2020 poskytuje odporúčanú viacročnú perspektívu pre financovanie. Nový služobný poriadok umožní dlhšie trvanie zamestnaneckých zmlúv od roku 2014. 4.6. Hodnotenie V roku 2013 bolo vykonané veľké externé hodnotenie programov. Celkové hodnotenie plánovania programov bolo „celkove dobré“, obsahovalo však odporúčania týkajúce sa výberu ukazovateľov, riadenia rizík, monitorovania a účasti komunity cyperských Turkov na plánovaní. Vykonali sa aj sektorové posúdenia: 1) preskúmal sa pokrok v spracovaní tuhého odpadu a stanovil sa zoznam priorít intervencií; 2) hodnotenie pomoci v sektore školstva naznačilo malý vplyv pokusov o reformu odvetvia v dôsledku nízkej miery prijatia miestnymi zainteresovanými stranami, schémy grantov pre školy však boli prijaté dobre; 3) pri hodnotení podpory pre občiansku spoločnosť, financovanej zo zdrojov EÚ, sa identifikovala potreba budovania ďalších kapacít; 4) začali sa hodnotenia nástroja TAIEX a programu budovania kapacít v oblasti vodného/odpadového hospodárstva a správy z týchto hodnotení budú dokončené v roku 2014. 4.7. Informácie, propagácia a zviditeľňovanie V roku 2013 sa uskutočnilo 49 akcií zameraných na zviditeľnenie vrátane projektových podujatí, výstav a slávnostných aktov, informačných stretnutí o grantoch, školení k projektom a slávnostných otvorení obecných projektov. Osobitne pozoruhodné podujatia boli oslavy ukončenia projektu ochrany kostola Panagia v obci Trachoni/Demirhan v decembri a otvorenia ďalšej fázy programu ochrany kultúrneho dedičstva v novembri; podujatia pre poberateľov komunitných štipendií a príjemcov grantov v rámci schémy rozvoja vidieka. V apríli a decembri sa zorganizovali informačné stretnutia a projektové návštevy pre zástupcov členských štátov EÚ. Tlačové správy o programe pomoci pre komunitu cyperských Turkov šírilo zastúpenie Komisie na Cypre. 4.8. Konzultácie s vládou Cyperskej republiky Konali sa pravidelné stretnutia so zástupcami vlády Cyperskej republiky, najmä keď ostrov navštívili vyšší úradníci Komisie. Komisia sa aj ďalej spolieha na svoju spoluprácu v oblasti overovania vlastníckych práv a takisto sa pravidelne stretáva so stálym zastúpením v Bruseli. 5. Závery Vzhľadom na podmienky pôsobenia v severnej časti ostrova je ťažké dosiahnuť pokrok v dosahovaní hlavného cieľa nariadenia, ktorým je uľahčiť zjednotenie Cypru prostredníctvom podpory hospodárskeho rozvoja. Vyriešenie cyperskej otázky sa dosiahne prostredníctvom politického procesu, ale program pomoci EÚ bude rozhodujúci pre zrýchlenie hospodárskej a sociálnej integrácie. Napriek tomu, že činnosti sa vykonávajú v náročnom prostredí severnej časti Cypru, sú dnes už viditeľné solídne výsledky na základe skôr dokončených projektov, ktoré nie sú opísané v tejto správe za rok 2013. Preukazuje sa aj hodnota konzistentného prístupu, pretože sa po niekoľkých rokoch realizácie zvyšuje účinnosť a produktívnosť niektorých projektov. Tento trend by mala podporiť stabilnejšia perspektíva, ktorú ponúka VFR 2014 – 2020. Závery auditu Európskeho dvora audítorov z roku 2012 aj hodnotenia programu z roku 2013 boli vo všeobecnosti kladné, aj keď získavané skúsenosti neustále vedú k novým poznatkom a ponaučeniam. V niektorých oblastiach je stále ťažké dosiahnuť úplne úspešnú intervenciu a dlhodobá udržateľnosť zostáva problémom vzhľadom na malé kapacity príjemcov a nedostatok zdrojov, čo obmedzuje zapojenie komunity cyperských Turkov a ovplyvňuje udržateľnosť projektov. Komisia však nemôže odstúpiť od práce v týchto oblastiach, pretože mnohé z nich sú ústrednými oblasťami acquis, ktoré sú rozhodujúce pre hospodársku prosperitu a sociálny blahobyt občanov EÚ. Rok 2013 bol rokom, v ktorom skôr identifikované riziká, najmä tie, ktoré sa týkajú ochrany zmlúv a bankových záruk, skutočne viedli k vážnym problémom a oneskoreniam niektorých projektov. Táto skutočnosť negatívne ovplyvnila absorpčnú kapacitu. Úlohou Komisie je nielen monitorovať a kontrolovať úroveň rizík, ale aj zabezpečiť, aby sa pridelené rozpočtové prostriedky úplne absorbovali a použili na riešenie sociálnych a hospodárskych výziev, ktoré bezpochyby existujú. Dodávky infraštruktúry a veľkých zariadení sú stále problematické, ale projekty v tejto oblasti, ktoré boli úspešné, boli aj viditeľné a predstavujú významný úspech. Aj menej viditeľné projekty, ktoré boli zrealizované skôr, ako napr. obnovené vodovodné siete, viedli k významnému zlepšeniu každodenného života. [1] Ú. v. EÚ L 65, 7.3.2006, s. 5. [2] Rozhodnutie Komisie C(2013)7969. [3] Osobitná správa č. 6/2012 http://www.eca.europa.eu/Lists/ECADocuments/SR12_06/SR12_06_EN.PDF.